b"\n_START_ARTICLE_\nCoalici\xc3\xb3 Gallega\n_START_SECTION_\nHist\xc3\xb2ria\n_START_PARAGRAPH_\nNasqu\xc3\xa9 com a coalici\xc3\xb3 electoral per a les eleccions municipals de 1983. A ella s'hi incorporaren bona part dels dirigents (en especial Eulogio G\xc3\xb3mez Franqueira) i militants gallecs de la UCD despr\xc3\xa9s de la desaparici\xc3\xb3 d'aquest partit a les eleccions de 1982, als que s'uniren sectors galleguistes, en especial el Partido Galeguista._NEWLINE_Els bons resultats de les eleccions (125.000 vots) propiciaren que en 1984 es transform\xc3\xa9s en un partit nacionalista moderat i centrista, per\xc3\xb2 mantenia una estructura clientelar a les zones rurals de les prov\xc3\xadncies d'Ourense i Lugo, heretada de la UCD._NEWLINE_A les eleccions auton\xc3\xb2miques de 1985 sota el lideratge de Pablo Gonz\xc3\xa1lez Mari\xc3\xb1as i el suport actiu de CiU, obtingu\xc3\xa9 163.425 vots (13%). En el partit es perfilaven dos sectors: un partidari de pactar amb l'esquerra i un altre que advocava per donar suport a la dreta. Aquest fou el que predomin\xc3\xa0, cosa que va permetre l'elecci\xc3\xb3 del popular Xerardo Fern\xc3\xa1ndez Albor com a president de la Xunta de Gal\xc3\xadcia._NEWLINE_A les eleccions generals de 1986 obtingu\xc3\xa9 un diputat (Sen\xc3\xa9n Bern\xc3\xa1rdez), el primer diputat nacionalista gallec a les corts espanyoles des de la II Rep\xc3\xbablica._NEWLINE_En gener de 1987 els sectors m\xc3\xa9s nacionalistes i progressistes de Coalici\xc3\xb3 Gallega dirigits per Pablo Gonz\xc3\xa1lez Mari\xc3\xb1as i Xos\xc3\xa9 Henrique Rodr\xc3\xadguez Pe\xc3\xb1a deixaren el partit i formaren el Partit Nacionalista Gallec (que acabaria confluint en el Bloque Nacionalista Galego). Despr\xc3\xa9s de la marxa de Xos\xc3\xa9 Lu\xc3\xads Barreiro del Partit Popular de Gal\xc3\xadcia en setembre de 1987, Coalici\xc3\xb3 Galega entr\xc3\xa0 en el govern dirigit pel socialista Fern\xc3\xa1ndo Gonz\xc3\xa1lez Laxe._NEWLINE_A les eleccions auton\xc3\xb2miques de 1989 pat\xc3\xad un fort retroc\xc3\xa9s electoral en obtenir nom\xc3\xa9s 48.208 vots (3,6%) i 2 escons. A les eleccions auton\xc3\xb2miques de 1993 Coalici\xc3\xb3 Gallega es qued\xc3\xa0 sense representaci\xc3\xb3 parlament\xc3\xa0ria en obtenir 6.098 vots (0,42%)._NEWLINE_Amb Jos\xc3\xa9 Domingo Posada Gonz\xc3\xa1lez com a president i Fernando Alonso Lorenzo com a secretari general, CG obtingu\xc3\xa9 3.587 vots (0,21%) i 12 regidors a les eleccions municipals de 2003, i 2.235 vots (0,12%) a les eleccions generals de 2004._NEWLINE_En 2005 juntament amb Centro Democr\xc3\xa1tico Independiente (CDI), Iniciativa Galega (provinent de Converxencia Nacionalista Galega), Unidade per Nar\xc3\xb3n (escissi\xc3\xb3 de Unidade Galega), i algunes altres petites forces locals va formar Terra Galega (TeGa); aix\xc3\xad i tot els estatuts de TeGa permeten l'exist\xc3\xa8ncia de partits federats en el seu si. L'any 2012 Coalici\xc3\xb3 Galega abandon\xc3\xa0 Terra Galega i s'integr\xc3\xa0 en Compromiso por Galicia, que t\xc3\xa9 la seua seu en l'antiga seu de Coalici\xc3\xb3 Galega a Ourense."